Ballack további fontos gólok szerzője volt; 2008. április 26-án a Manchester United hálóját vette be kétszer is, először fejesből, utána büntetőből, góljaival a Chelsea nyert 2–1-re. Teljesítményéért a Mérkőzés játékosává választották. Ez a győzelem egyenlő pontszámra hozta a két csapatot a bajnokságban, mikor csupán két játéknap volt hátra. A szezon utolsó mérkőzése a Bajnokok Ligája döntője volt a csapat számára. A trófeát büntetőkkel veszítették el a Manchester United ellen; ugyanúgy a bajnokságban is alulmaradtak a "Vörös Ördögökkel" szemben. Ballack a Chelsea-ben három ezüstéremmel zárta a szezont, valamint válogatottja is elveszítette az Európa-bajnokság döntőjét a spanyolok ellen.